বাংলাদেশের সঙ্গে করমর্দন করল না ভারত অধিনায়ক!

ওয়েব ডেস্ক : অনূর্ধ্ব-১৯ বিশ্বকাপে (Under 19 World Cup 2026) টসের পর বাংলাদেশের (Bangladesh) অধিনায়কের সঙ্গে করমর্দন করলেন না ভারত (India) অধিনায়ক আয়ুষ মাত্রে। এর আগে এই চিত্র দেখা গিয়েছিল এশিয়া কাপে পাকিস্তানের বিরুদ্ধে। সেই একই দৃশ্য দেখা গেল ছোটদের বিশ্বকাপে। প্রসঙ্গত, ইউনুস সরকার ক্ষমতায় আসর পর বাংলাদেশে ভারত-বিদ্বেষ বৃদ্ধি পেয়েছে। সম্প্রতি মুস্তাফিজুর রহমানকে আইপিএল থেকে বাদ দেওয়ার কারণে এই বিরোধীতা আরও বেড়েছে। এর পরেই ভারতে না খেলতে আসার সিদ্ধান্ত নিয়েছে বাংলাদেশ ক্রিকেট বোর্ড (BCB)। এমন পরিস্থিতির মধ্যে শনিবার অনূর্ধ্ব-১৯ বিশ্বকাপে মুখোমুখি হয়েছে ভারত ও বাংলাদেশ। সেখানে সে দেশের অধিনায়কের সঙ্গে হাত মেলালেন না ভারত অধিনায়ক।

বিতর্ক আরও বাড়ে যখন দেখা যায়, বাংলাদেশের (Bangladesh) অধিনায়ক আজিজুল হাকিম প্রথম একাদশে থাকলেও, টস করতে মাঠে নামেন সহ-অধিনায়ক আবরার। বৃষ্টির কারণে কিছুটা দেরিতে শুরু হওয়া ম্যাচে টস জিতে প্রথমে বোলিংয়ের সিদ্ধান্ত নেয় বাংলাদেশ। যদিও টসের সময় উইকেট ও দলগঠন নিয়ে আলোচনা ছিল পুরোপুরি পেশাদার। তবে দুই অধিনায়কের হাত না মেলানোই নজর কেড়ে নেয় বিশ্বজুড়ে ক্রিকেটপ্রেমীদের।

আরও খবর : ওয়াটার পিউরিফায়ার নিয়ে ইন্দোরে শুভমন! নেপথ্যে কি জলদূষণ?

এই ঘটনা অনেকেই স্মরণ করিয়ে দেন, ২০২৫ সালের এশিয়া কাপ ও মহিলা বিশ্বকাপে রাজনৈতিক কারণে ভারত–পাকিস্তান ম্যাচেও একই ধরনের ঘটনা ঘটেছিল। সে সময় যা শুধুমাত্র পাকিস্তানের ক্ষেত্রে দেখা গিয়েছিল, সেই অবস্থান এবার বাংলাদেশ পর্যন্ত পৌঁছে গেল।

অন্যদিকে, বাংলাদেশ যাতে ভারতে টি২০ বিশ্বকাপ (T20 World Cup 2026) খেলতে আসে তার জন্য আইসিসির (ICC) একটি প্রতিনিধি দল বাংলাদেশে গিয়ে বিসিবি কর্তাদের সঙ্গে সরাসরি কথা বলতে পারে। সূত্রের খবর, এখন চেয়ারম্যান জয় শাহ বিসিবি কর্তাদের সঙ্গে সামনাসামনি বসে বিষয়টির নিষ্পত্তি চাইছে‍‍ন। তবে সেখানে সব মীমাংসা হবে, এমন নিশ্চয়তা নেই।