ভারতে টি২০ বিশ্বকাপ খেলতে না আসা বাংলাদেশের জন্য আ/ত্ম/ঘা/তী সিদ্ধান্ত?

ওয়েব ডেস্ক : ভারত (India) বাংলাদেশের (Bangladesh) মধ্যে ক্রমবর্ধমান রাজনৈতিক উত্তেজনার মধ্যে বড় সিদ্ধান্ত নিয়েছে বাংলাদেশ ক্রিকেট বোর্ড (BCB)। তারা ইতিমধ্যে জানিয়ে দিয়েছে, ভারতে হতে চলা আসন্ন টি২০ বিশ্বকাপ (T20 World Cup 2026) খেলতে ভারতে আসবে না বাংলাদেশ দল। ম্যাচগুলি যাতে অন্যত্র সরানো হয় তার জন্য ইতিমধ্যে আন্তর্জাতিক ক্রিকেট কাউন্সিলের কাছে আবেদন জানানো হয়েছে। তবে এবার একটি বিজ্ঞপ্তি প্রকাশ করেছে বিসিবি। সেখানে জানানো হয়েছে কেন তারা ভারতে খেলতে আসতে চায় না।

বিসিবি’র (BCB) পক্ষ থেকে রবিবার একটি বিবৃতি প্রকাশ করা হয়েছে। সেখানে জানানো হয়েছে, শুক্রবার বোর্ড অফ ডিরেক্টরসের একটি জরুরি বৈঠক ডাকা হয়েছিল। সেখানে ভারত ও শ্রীলঙ্কার যৌথ আয়োজনে অনুষ্ঠিত হতে চলা টি-টোয়েন্টি বিশ্বকাপকে নিয়ে সাম্প্রতিক পরিস্থিতির উপর আলোচনা হয়েছে। সেখানে বাংলাদেশ বোর্ডের তরফে ভারতের মাটিতে বাংলাদেশের ম্যাচ খেলা নিয়ে গভীর উদ্বেগ প্রকাশ করা হয়েছে। বিবৃতিতে আরও বলা হয়েছে, বর্তমান পরিস্থিতি, নিরাপত্তা সংক্রান্ত আশঙ্কা এবং বাংলাদেশ সরকারের পরামর্শ বিবেচনা করেই বোর্ড সিদ্ধান্ত নিয়েছে, ভারত সফর করবে না বাংলাদেশের জাতীয় দল।

বিবৃতিতে আরও জানানো হয়েছে, এই সিদ্ধান্তের পর বিসিবি আনুষ্ঠানিকভাবে আইসিসির কাছে আবেদন জানিয়েছে। যাতে ভারতের (India) বাইরে বাংলাদেশের সমস্ত ম্যাচ আয়োজনের বিষয়টি বিবেচনা করা হয়। বিকল্প ভেন্যু হিসেবে প্রস্তাব করা হয়েছে শ্রীলঙ্কার (Srilanka) নাম। বাংলাদেশে ক্রিকেট বোর্ডের মতে, নিরাপদ ও উপযুক্ত পরিবেশ নিশ্চিত করতেই এই পদক্ষেপ জরুরি।

আরও খবর : ভারতে খেলতে আসছে না বাংলাদেশ! সিদ্ধান্ত বিসিবি’র

তবে এখন প্রশ্ন উঠছে, বাংলেদেশের এমন সিদ্ধান্তের পর কি পদক্ষেপ করবে ভারতীয় ক্রিকেট বোর্ড বা বিসিসিআই। অন্যদিকে প্রশ্ন হচ্ছে, বিকল্প ভেন্যুতে বাংলাদেশের ম্যাচগুলি আয়োজিত করবে আন্তর্জাতিক ক্রিকেট কাউন্সিল বা আইসিসি? তবে এ নিয়ে বিসিসিআই (BCCI) বা আইসিসি’র (ICC) তরফে কোনও ববিবৃতি দেওয়া হয়নি।

উল্লেখ্য, সম্প্রতি আইপিএল ফ্র্যাঞ্চাইজি কলকাতা নাইট রাইডার্সের তরফে বাংলাদেশি পেসার মুস্তাফিজুর রহমানকে ছেড়ে দেওয়া নিয়ে বিতর্ক তৈরি হয়েছে। বিসিসিআইয়ের নির্দেশের পরই এই সিদ্ধান্ত নেওয়া হয়েছে। যা দুই দেশের ক্রিকেট সম্পর্কের টানাপোড়েন আরও বাড়িয়ে তুলেছে।